Diari Oficial de la Generalitat Valenciana


Sumari del DOGV 6347, del 03-09-2010 (2010/9461)

RESOLUCIÓ de 27 d'agost de 2010, de la directora general del Secretariat del Consell, de la Conselleria d'Indústria, Comerç i Innovació, per la que es disposa la publicació del conveni de col·laboració per a la creació del Consorci per a la commemoració de l'Any Hernandià. Orihuela 2010.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6347

Data del DOGV
:   03-09-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/9461


Data del document
:   27-08-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 27 d'agost de 2010, de la directora general del Secretariat del Consell, de la Conselleria d'Indústria, Comerç i Innovació, per la que es disposa la publicació del conveni de col·laboració per a la creació del Consorci per a la commemoració de l'Any Hernandià. Orihuela 2010. [2010/9461]  
El Ministeri de Cultura, el Ministeri d'Economia i Hisenda, la Generalitat, la Diputació Provincial d'Alacant, l'Ajuntament d'Elx i l'Ajuntament d'Orihuela han subscrit, després de la tramitació prèvia reglamentària, el dia 26 de juny de 2010, el conveni de col·laboració per a la creació del Consorci per a la commemoració de l'Any Hernandià. Orihuela 2010.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 1149/2010, i que figura com a annex d'esta resolució.  
València, 27 d'agost de 2010.- La directora general del Secretariat del Consell: Mª Teresa Lleó Alonso.  
Conveni de col·laboració per a la creació del Consorci per a la commemoració de L'any Hernandià. Orihuela 2010  
Madrid, 26 de juny de 2010  
Reunits  
Ángeles González-Sinde Reig, ministra de Cultura, en representació del dit departament, en exercici de les competències atribuïdes a l'Estat en matèria de servici de la cultura per l'article 149.2 de la Constitució, fent ús de les facultats que li conferix l'article 13 de la Llei 6/1997, de 14 d'abril, d'Organització i Funcionament de l'administració General de l'Estat, i d'acord amb el que preveu l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Juana María Lázaro Ruiz, subsecretària del Ministeri d'Economia i Hisenda, en representació del Ministeri d'Economia i Hisenda, en virtut del que disposa l'Orde EHA/2359/2008, de 31 de juliol, per la qual es deleguen competències a favor de diversos òrgans del Ministeri d'Economia i Hisenda, i d'acord amb el que preveu l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Trinidad María Miró Mira, consellera de Cultura i Esport de la Generalitat de la Comunitat Valenciana, que actua en nom i representació de la Generalitat, en virtut de l'acord adoptat pel Consell de la Generalitat el 14 de maig de 2010.  
José Joaquín Ripoll Serrano, president de la Diputació Provincial d'Alacant, en nom i representació de la Diputació, d'acord amb el que disposen els articles 33 i 34 de la Llei 7/1985, de 2 d'abril, reguladora de les bases del règim local, i en virtut de l'acord adoptat en la sessió plenària del 13 de maig de 2010.  
Alejandro Soler Mur, alcalde president de l'Ajuntament d'Elx, en nom i representació de l'Ajuntament, de conformitat amb el que disposa l'article 124.4.a de la Llei 7/1985, de 2 d'abril, reguladora de les bases del règim local, a l'empara de les competències previstes en l'article 25.2.m de la dita llei i en virtut de l'acord adoptat en la sessió plenària del 29 de març de 2010.  
Mónica Lorente Ramón, alcaldessa presidenta de l'Ajuntament d'Orihuela, en nom i representació de l'Ajuntament, de conformitat amb el que disposen els articles 21 i 22 de la Llei 7/1985, de 2 d'abril, reguladora de les bases del règim local, a l'empara de les competències previstes en l'article 25.2.m de la dita llei i en virtut de l'acord adoptat en la sessió plenària del 18 de gener de 2010.  
Totes les parts es reconeixen mútuament, en la representació que exercixen, capacitat per a formalitzar el present conveni, i  
Exposen  
I. Que en 2010 es commemora el primer centenari del naixement del poeta Miguel Hernández. Esta celebració permetrà no sols honrar la memòria de Miguel Hernández, sinó també contribuir a difondre els valors de la seua creació.  
II. Que la disposició addicional cinquanta-cinc de la Llei 2/2008, de 23 de desembre, de Pressupostos Generals de l'Estat per a l'any 2009, disposa que la commemoració de l'Any Hernandià. Orihuela 2010, tindrà la consideració d'esdeveniment d'excepcional interés públic a l'efecte del que disposa l'article 27 de la Llei 49/2002, de 23 de desembre, de Règim Fiscal de les Entitats sense Fins Lucratius i dels Incentius Fiscals al Mecenatge.  
III. Que els apartats tres i quatre de la disposició addicional mencionada establixen que la certificació de l'adequació de les despeses realitzades als objectius i plans del programa de suport a este esdeveniment, així com el desplegament i la concreció en plans i programes d'activitats específiques, són competència d'un consorci que s'ha de crear d'acord amb el que disposa l'article 27.2.b de Llei 49/2002, i que els beneficis fiscals han de ser, segons l'apartat cinc, els màxims establits en l'article 27.3 de la Llei 49/2002.  
Per allò exposat, les parts subscriuen el present conveni de col·laboració, que s'ha de regir per les següents  
Clàusules  
Primera  
L'objecte d'este conveni de col·laboració és la creació del Consorci per a la Commemoració de l'Any Hernandià. Orihuela 2010, en compliment del que preveu la disposició addicional cinquanta-cinc de la Llei 2/2008, de 23 de desembre, de Pressupostos Generals de l'Estat per a l'any 2009, que preveu la creació d'un consorci d'acord amb el que disposa l'article 27.2.b de la Llei 49/2002, de 23 de desembre, de Règim Fiscal de les Entitats sense Fins Lucratius i dels Incentius Fiscals al Mecenatge.  
Segona  
Els estatuts del Consorci s'inclouen com a annex del present conveni de col·laboració, del qual formen part inseparable.  
Tercera  
El finançament de les despeses que pogueren derivar-se del funcionament del consorci creat en virtut del present conveni són a càrrec de la Generalitat, aplicació pressupostària 18,02,03,453,40,4, línia de subvenció T 5988000, «Grans commemoracions culturals», la Diputació Provincial d'Alacant, l'Ajuntament d'Orihuela i l'Ajuntament d'Elx per parts iguals. La Hisenda Pública estatal no assumix cap obligació econòmica derivada del funcionament del Consorci enfront d'este, dels altres membres del Consorci i respecte de tercers.   
Quarta  
En les actuacions realitzades pel Consorci en què es duga a terme publicitat de l'esdeveniment han de figurar, en igualtat de condicions, els logotips de les administracions consorciades.  
Quinta  
El present conveni de col·laboració entrarà en vigor el dia de la firma i estarà vigent fins a l'aprovació de les operacions de liquidació del Consorci, que es produirà d'acord amb els seus estatuts.  
Sexta  
El present conveni té naturalesa administrativa. Les controvèrsies que puguen sorgir sobre la interpretació, la modificació, la resolució i els efectes derivats del present conveni, s'han de resoldre entre les parts. Altrament, és competent per a conéixer de les qüestions litigioses la Sala Contenciosa Administrativa de l'Audiència Nacional, conforme a l'article 11.1c de la Llei 29/1998, de 13 de juliol, reguladora de la jurisdicció contenciosa administrativa.  
I perquè així conste, i com a prova de conformitat, les parts firmen, en sis exemplars, el present conveni en el lloc i la data indicats al principi.   
Pel Ministeri de Cultura,  
La ministra de Cultura: Ángeles González-Sinde Reig.  
Pel Ministeri d'Economia i Hisenda,  
La Subsecretària del Ministeri d'Economia i Hisenda: Juana María Lázaro Ruiz.  
Per la Generalitat,  
La consellera de Cultura i Esport: Trinidad Miró Mira.  
Per la Diputació Provincial d'Alacant,  
El president de la Diputació: José Joaquín Ripoll Serrano.  
Per l'Ajuntament d'Elx,  
El alcalde president: Alejandro Soler Mur.  
Per l'Ajuntament d'Orihuela,  
La alcaldessa presidenta: Mónica Lorente Ramón.  
Annex  
Estatuts del Consorci per a la Commemoració  
 de l'Any Hernandià. Orihuela 2010  
TÍTOL I  
Disposicions generals  
Article 1. Denominació, personalitat i capacitat  
1. D'acord amb el que establix la disposició addicional cinquanta-cinc de la Llei 2/2008, de 23 de desembre, de Pressupostos Generals de l'Estat per a l'any 2009, es crea el Consorci per a la Commemoració de l'Any Hernandià, Orihuela 2010, amb la participació de l'administració general de l'Estat, l'administració de la Generalitat, la Diputació Provincial d'Alacant, l'Ajuntament d'Orihuela i l'Ajuntament d'Elx.  
2. El Consorci regulat en estos estatuts té personalitat jurídica pròpia i plena capacitat d'obrar per al compliment dels seus fins.  
Article 2. Fins  
El Consorci té com a objecte l'impuls i el foment de la participació d'entitats públiques i privades en la commemoració de l'Any Hernandià. Orihuela 2010, i la realització de les actuacions necessàries per a permetre l'aplicació dels beneficis fiscals previstos amb motiu de la dita celebració.  
Article 3. Règim jurídic  
1. El Consorci s'ha de regir pels presents estatuts, pels reglaments que en regulen l'organització i el funcionament, pel que disposa la Llei 7/1985, de 2 d'abril, reguladora de les bases del règim local, per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i per les altres disposicions legals i reglamentàries que li siguen aplicables.  
2. Així mateix, pel que fa a l'aplicació de beneficis fiscals, regixen, en particular, la Llei 49/2002, de 23 de desembre, de Règim Fiscal de les Entitats sense Fins Lucratius i dels Incentius Fiscals al Mecenatge, el Reial Decret 1270/2003, de 10 d'octubre, pel qual s'aprova el reglament per a l'aplicació del règim fiscal de les entitats sense fins lucratius i dels incentius fiscals al mecenatge, la disposició addicional cinquanta-cinc de la Llei de Pressupostos Generals de l'Estat per a l'any 2009 i la seua normativa de desplegament.  
Article 4. Composició  
1. Són membres del Consorci l'administració general de l'Estat, la Generalitat, la Diputació Provincial d'Alacant, l'Ajuntament d'Orihuela i l'Ajuntament d'Elx.  
2. A proposta de la Junta de Govern, poden incorporar-se al Consorci altres entitats públiques o privades, amb l'acord previ de les parts firmants, per mitjà de la formalització dels convenis de col·laboració corresponents, de conformitat amb allò establit en estos estatuts i en la legislació vigent.  
Article 5. Seu  
1. El Consorci té la seu a l'Ajuntament d'Orihuela. Les reunions, no obstant això, es podran fer fora de la seu si ho acorda expressament la Junta de Govern en la sessió immediata anterior, o si s'indica en la convocatòria de la presidència del Consorci.  
2. La Junta de Govern pot acordar el canvi de domicili en els termes previstos per l'article 12.  
TÍTOL II  
Funcionament i règim jurídic  
CAPÍTOL I  
Dels òrgans  
Article 6. Òrgans de govern  
El Consorci està regit pels òrgans de govern següents:  
a) La Junta de Govern  
b) La presidència del Consorci  
c) La Comissió Executiva  
d) La presidència de la Comissió Executiva  
Article 7. Junta de Govern i presidència  
1. La Junta de Govern és l'òrgan superior del Consorci i té la composició següent:  
a) La presidència del Consorci.  
b) Quatre vocals en representació de l'administració general d'Estat, dels quals un ha de ser la persona titular de la Subdirecció General de Promoció del Llibre, la Lectura i les Lletres Espanyoles. La resta dels vocals han de ser designats un pel Ministeri de Cultura, un altre per la Vicepresidència Segona i Ministeri d'Economia i Hisenda i un altre per la Vicepresidència Primera i Ministeri de Presidència, respectivament.  
c) Dos vocals representants designats pel Consell.  
d) Dos vocals representants designats per la Diputació Provincial d'Alacant.  
e) Dos vocals representants de l'Ajuntament d'Elx, designats per acord del Ple de la corporació municipal.  
f) Dos vocals representants de l'Ajuntament d'Orihuela, designats per acord del Ple de la corporació municipal.   
En cas de vacant, absència o malaltia, els membres de la Junta de Govern poden delegar la representació en el funcionari que ocupa el lloc jeràrquic immediatament inferior.  
2. La persona titular de la Direcció General de Llibre, Arxius i Biblioteques del Ministeri de Cultura ha d'exercir la presidència de la Junta de Govern. En cas de vacant, absència o malaltia, serà suplit per la persona titular de la Subdirecció General de Promoció del Llibre, la Lectura i les Lletres Espanyoles.  
3. Hi ha d'actuar com a secretari un dels vocals designats per l'Ajuntament d'Orihuela, elegit per la Junta de Govern.   
4. La Junta de Govern, quan ho considere oportú, podrà invitar a les reunions d'altres entitats públiques o privades, i persones físiques que no formen part del Consorci. Els assistents tindran veu però no vot.  
Article 8. Comissió Executiva  
1. La Comissió Executiva estarà integrada pels membres següents, que no necessàriament hauran de pertànyer a la Junta de Govern:  
a) La presidència, que ha de ser la persona titular de la Subdirecció General de Promoció del Llibre, la Lectura i les Lletres Espanyoles.  
b) Dos vocals en representació de l'administració general de l'Estat, un designat pel Ministeri de Cultura, que suplirà la presidenta en cas de vacant, absència o malaltia, i un altre pel Ministeri d'Economia i Hisenda.  
c) Dos vocals representants designats pel Consell.  
d) Un vocal representant designat per la Diputació Provincial d'Alacant.  
e) Un vocal representant de l'Ajuntament d'Elx, designat per acord del Ple de la corporació municipal.  
f) Un vocal representant de l'Ajuntament d'Orihuela, designat per acord del Ple de la corporació municipal.  
2. Hi ha d'actuar com a secretari el vocal representant de l'Ajuntament d'Orihuela.  
CAPÍTOL II  
Competències  
Article 9. Competències de la Junta de Govern  
Són competències de la Junta de Govern:  
a) Aprovar els plans i programes d'activitats que poden donar lloc a l'aplicació dels beneficis fiscals previstos en la disposició addicional cinquanta-cinc de la Llei de Pressupostos Generals de l'Estat per a l'any 2009.  
b) Proposar a les parts firmants nous membres del Consorci, d'acord amb el que disposa l'article 4.  
c) Aprovar el reglament orgànic i de funcionament del Consorci.  
d) Proposar a les parts firmants la modificació dels presents estatuts d'acord amb el que establix l'article 12.4.  
e) Aprovar els pressupostos i els comptes anuals del Consorci.  
f) Aprovar les despeses del Consorci i ordenar-ne el pagament o delegar la dita competència, segons l'import, en la presidència.  
g) Aprovar la memòria anual preparada per la Comissió Executiva, segons que disposa l'article següent.  
h) Aprovar la proposta de liquidació elaborada per la Comissió Executiva.  
i) Acordar la dissolució del Consorci en els casos previstos en els apartats a i b de l'article 18, o proposar a les parts la dissolució del Consorci en els casos previstos en l'apartat c i d de l'article. En este últim cas, l'acord de dissolució ha de ser adoptat per unanimitat.   
j) Acordar el canvi de domicili.  
k) Qualificar d'interés les activitats organitzades a part del Consorci que ho sol·liciten, si coincidixen amb els fins del Consorci.   
l) Qualsevol altra de tipus general i anàleg a les anteriors que d'acord amb la legislació vigent li corresponga, i les no atribuïdes expressament a altres òrgans.  
Article 10. Competències de la Comissió Executiva  
Són competències de la Comissió Executiva:  
a) Elaborar la proposta de plans i programes d'activitats previstos en l'apartat a de l'article 9.  
b) Atorgar les certificacions de l'adequació de les despeses realitzades als objectius dels plans i programes d'activitats previstos en l'apartat a de l'article 9.  
c) Elaborar tots els informes i estudis que li siguen encomanats per la Junta de Govern al titular de la presidència i els que per iniciativa pròpia considere convenients.  
d) Elaborar el reglament orgànic i de funcionament intern del Consorci.  
e) Elaborar els pressupostos del Consorci i elevar-los a la Junta de Govern perquè els aprove.  
f) Elaborar una memòria anual d'activitats.  
g) Qualsevol altra funció que li siguen encomanada per la Junta de Govern.  
Article 11. Competències dels titulars de la presidència del Consorci i de la presidència de la Comissió Executiva  
1. Són competències del titular de la presidència del Consorci:  
a) Representar legalment el Consorci.  
b) Convocar les reunions de la Junta de Govern i fixar-ne l'orde del dia.  
c) Presidir les reunions de la Junta de Govern, ordenar els debats i decidir amb vot de qualitat les votacions en cas d'empat.  
d) Vetlar pel compliment dels acords adoptats, de les disposicions d'estos estatuts i de les normes legals aplicables als actes del Consorci.  
e) Formular iniciatives i propostes a la Junta de Govern.  
f) Exercitar les accions judicials i administratives corresponents dins del seu àmbit de funcions.  
g) Autoritzar les despeses i ordenar-ne el pagament fins al límit que acorde la Junta de Govern.   
h) Qualsevol altra delegada expressament per la Junta de Govern.  
i) Les altres competències que legalment corresponen als presidents dels òrgans col·legiats.  
2. Són competències del titular de la presidència de la Comissió Executiva:  
a) Convocar les reunions de la Comissió Executiva i fixar-ne l'orde del dia.  
b) Presidir les reunions de la Comissió Executiva, ordenar els debats i decidir amb vot de qualitat les votacions en cas d'empat.  
c) Vetlar pel compliment dels acords adoptats per la Comissió Executiva.  
d) La formulació d'iniciatives i propostes a la Comissió Executiva.  
e) Qualsevol altra delegada expressament per la Comissió Executiva.  
f) Les altres competències que legalment corresponen als presidents dels òrgans col·legiats.  
CAPÍTOL III  
Funcionament de la Junta de Govern i de la Comissió Executiva  
Article 12. Funcionament de la Junta de Govern  
1. La Junta de Govern s'ha de reunir ordinàriament una vegada cada dos mesos i de forma extraordinària quan ho dispose la presidència per iniciativa pròpia o d'una tercera part dels membres de la Junta de Govern.  
2. La convocatòria ordinària s'ha d'enviar amb cinc dies d'antelació, acompanyada de l'orde del dia proposat, termini que per a les sessions extraordinàries pot reduir-se a 48 hores en casos d'urgència reconeguda per la seua presidència.  
3. La Junta de Govern quedarà vàlidament constituïda en primera convocatòria quan hi concórreguen la majoria del nombre legal dels membres, i en segona convocatòria, una hora després, si es troben presents la tercera part dels membres. En tot cas serà necessària la presència de la presidència i de la secretaria, o dels suplents.  
4. Els acords s'han d'adoptar per majoria simple dels membres, excepte en els casos següents:  
a) Els acords de modificació dels estatuts, que exigixen a més de la dita majoria, l'acord de les parts firmants.  
b) Els acords relacionats amb l'aplicació de beneficis fiscals requerixen, en tot cas, el vot favorable del representant del Ministeri d'Economia i Hisenda.  
c) La proposta a les parts firmants del Conveni de l'acord de dissolució del Consorci, que ha de ser adoptat per unanimitat.  
5. De cada sessió s'ha d'alçar acta, la qual ha de ser aprovada per la Junta de Govern en la sessió següent i firmada pels titulars de la presidència i de la secretaria.  
Article 13. Funcionament de la Comissió Executiva  
1. La Comissió Executiva s'ha de reunir almenys una vegada al mes i ha d'adoptar els acords per majoria simple, excepte els acords relacionats amb l'aplicació de beneficis fiscals, que requerixen en tot cas el vot favorable del representant del Ministeri d'Economia i Hisenda. Les sessions han de ser convocades amb una antelació mínima de quaranta-huit hores.  
2. Subsidiàriament, hi són aplicables les normes previstes per al funcionament de la Junta de Govern.  
TÍTOL III  
Règim econòmic i patrimonial  
Article 14. Mitjans personals i materials  
1. Tots els càrrecs del Consorci tenen caràcter honorífic, i no percebran cap retribució per l'exercici de les seues funcions, excepte, si és el cas, les compensacions que els corresponguen en aplicació del que preveu el Reial Decret 462/2002, de 24 de maig, sobre indemnitzacions per raó del servici.  
2. Les despeses derivades del funcionament del Consorci han de ser finançades conjuntament per la Generalitat, la Diputació Provincial d'Alacant, l'Ajuntament d'Orihuela i l'Ajuntament d'Elx, que poden proveir, en el marc de les seues competències, els mitjans personals i materials que estimen necessaris, amb una aportació màxima individual de 3.000 euros per a l'anualitat de 2010.  
Article 15. Patrimoni i recursos econòmics  
Per al compliment dels seus fins, el Consorci pot rebre tots els recursos assignats per qualsevol títol legítim.  
Els recursos econòmics del Consorci poden provindre de les fonts següents:  
- Els béns i valors que constituïxen el seu patrimoni.  
- Els productes i rendes del dit patrimoni.  
- Les transferències corrents o de capital que procedisquen de les administracions o entitats públiques.  
- Les donacions, els llegats i d'altres aportacions d'entitats privades i de particulars.  
- Qualsevol altre recurs que poguera ser atribuït al Consorci.  
Article 16. Règim pressupostari, financer, comptable i de control  
1. El règim pressupostari, financer, comptable i de control que regix l'activitat del Consorci és el regulat en la Llei 7/1985, de 2 d'abril, reguladora de les bases del règim local, el Reial Decret Legislatiu 2/2004, de 5 de març, pel qual s'aprova el Text Refós de la Llei reguladora de les hisendes locals, i la resta de disposicions normatives que la despleguen.   
2. El règim comptable aplicable al Consorci és el regulat en l'Orde EHA/4041/2004, de 23 de novembre, per la qual s'aprova la instrucció del model normal de comptabilitat local.  
3. La presidència ha de sotmetre anualment a l'aprovació de la Junta de Govern els comptes anuals del Consorci. Els comptes anuals del Consorci s'han d'enviar al Tribunal De Comptes a través de la Direcció General del Llibre, Arxius i Biblioteques.  
4. Ha d'actuar com a interventor del Consorci un funcionari nomenat per la presidència, a proposta de la Junta de Govern, al qual li corresponen les funcions de control intern, intervenció i fiscalització.  
Article 17. Règim de contractació  
La contractació d'obres, servicis i subministraments, i, en general, de la resta de modalitats de contractació previstes en la legislació vigent sobre contractació pública, necessaris per al compliment dels fins del Consorci s'ha de regir pel que disposa la Llei 30/2007, de 30 d'octubre, de Contractes del Sector Públic, i la resta de normes d'aplicació general a les administracions públiques en la matèria, sense perjuí de la possible aplicació de normes de dret privat en els casos previstos legalment.  
TÍTOL IV  
Dissolució del Consorci  
Article 18. Causes de dissolució  
1. Són causes de dissolució del Consorci:  
a) El compliment dels fins que en justifiquen la constitució.  
b) L'existència d'un mandat legal que així ho determine.  
c) La impossibilitat de complir els fins encomanats.  
d) L'acord de la Junta del Govern en el dit sentit, i en els termes que preveu l'article 9.  
2. Les causes a i b han de ser apreciades per la Junta de Govern i adoptades de forma unànime en la mesura que suposen la finalització normal o deguda a un mandat legal. Les causes c i d, pel fet de constituir causes extraordinàries de dissolució, han de ser proposades per la Junta de Govern a les parts firmants.   
Article 19. Liquidació  
1. En concloure la vigència per una de les causes mencionades en l'article anterior, el Consorci es dissoldrà durant l'any 2011 i es procedirà a la liquidació per mitjà de la constitució d'una comissió liquidadora, integrada per un representant de cada una de les entitats consorciades, que elabore la proposta de liquidació procedent, la qual ha de ser aprovada per la Junta de Govern.  
2. En tot cas, el Consorci no es pot dissoldre fins que no haja complit totes les obligacions que li imposen la Llei 49/2002 i el Reial Decret 1270/2003.